CELEX: C2007/297/35
Language: sk
Date: 2007-12-08 00:00:00
Title: Vec C-423/07: Žaloba podaná 13. septembra 2007 – Komisia Európskych spoločenstiev/Španielske kráľovstvo

8.12.2007   
            
            
               SK
            
            
               Úradný vestník Európskej únie
            
            
               C 297/21
            
         Žaloba podaná 13. septembra 2007 – Komisia Európskych spoločenstiev/Španielske kráľovstvo
   (Vec C-423/07)
   (2007/C 297/35)
   Jazyk konania: španielčina
   Účastníci konania
   
      Žalobkyňa: Komisia Európskych spoločenstiev (v zastúpení: D. Kukovec, splnomocnený zástupca, a M. Canal Fontcuberta, abogada)
   
      Žalovaný: Španielske kráľovstvo
   Návrhy žalobkyne
   
               —
            
            
               určiť, že Španielske kráľovstvo si tým, že medzi práce, ktoré sú predmetom koncesie, v oznámení o vyhlásení koncesie a v dokumentácii k postupu pre udelenie koncesie na výstavbu, údržbu a prevádzkovanie spojení diaľnice A-6 so Segoviou a Ávilou, ako aj na údržbu a prevádzkovanie úseku Villalba – Adanero na tejto diaľnici, nezahrnulo práce, ktoré boli neskôr zadané, nesplnilo svoje povinnosti, ktoré mu vyplývajú z článku 3 a článku 11 ods. 3, 6, 7, 11 a 12 smernice 93/37/EHS (1), ako aj zo zásad Zmluvy ES, osobitne zo zásady rovnosti zaobchádzania a zákazu diskriminácie,
            
         
               —
            
            
               zaviazať Španielske kráľovstvo na náhradu trov konania.
            
         Žalobné dôvody a hlavné tvrdenia
   Na základe kráľovského dekrétu č. 1724/1995 z 5. novembra 1999 udelilo Ministerio de Fomento (ministerstvo pre infraštruktúru) koncesiu na výstavbu, údržbu a prevádzkovanie týchto úsekov platenej diaľnice: platená diaľnica A-6, spojenie so Segoviou, platená diaľnica A-6, spojenie s Ávilou, a na údržbu a prevádzkovanie platenej diaľnice A-6 na úseku Villalba – Adanero od roku 2018. Pri udelení tejto koncesie boli zadané ďalšie práce, ktoré neboli vyhlásené, a to v hodnote vyššej, ako je celková hodnota zverejnených prác, a ktoré sa čiastočne týkajú územia mimo oblasti, ktorá je predmetom koncesie.
   Na jednej strane Komisia uvádza, že Španielske kráľovstvo porušilo článok 3 smernice 93/37 a následne článok 11 ods. 3, 6, 7, 11 a 12 tejto smernice tým, že zadalo práce bez predchádzajúceho vyhlásenia. Komisia uvádza, že všetky zadané práce mali byť zverejnené v úradnom vestníku v súlade so smernicou 93/37.
   Okrem toho sa Komisia nazdáva, že ani v oznámení o vyhlásení koncesie, ani v osobitnej dokumentácii k postupu pre udelenie koncesie neexistovala žiadna indícia, ktorá by uchádzačom umožnila ponúknuť práce na úsekoch mimo spojení s platenou diaľnicou A-6 s Ávilou a Segoviou, akými sú práce, ktoré boli neskôr zadané. Na základe uvedeného sa Komisia nazdáva, že španielske orgány porušili zásadu rovnosti zaobchádzania tým, že prijali ponuku, ktorá sa otvorene odlišovala od základných podmienok stanovených v oznámení a v osobitnej dokumentácii.
   
      (1)  Smernica Rady 93/37/EHS zo 14. júna 1993 o koordinácii postupov verejného obstarávania prác (Ú. v. ES L 199, s. 54; Mim. vyd. 06/002, s. 163).